**Ministru kabineta noteikumu projekta ˝Grozījums Ministru kabineta 2013. gada 27. augusta noteikumos Nr. 675 ˝Veselības inspekcijas maksas pakalpojumu cenrādis˝˝ sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts ˝Grozījums Ministru kabineta 2013. gada 27. augusta noteikumos Nr. 678 ˝Veselības inspekcijas maksas pakalpojumu cenrādis˝˝ (turpmāk – noteikumu projekts) izstrādāts pēc Aizsardzības ministrijas iniciatīvas, lai nepieļautu valsts budžeta līdzekļu izlietojuma pieaugumu, piemērojot Jaunsardzes un informācijas centra organizētajām bērnu nometnēm maksu par Veselības inspekcijas atzinuma saņemšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 2017. gada 18. jūlijā pieņēma noteikumus Nr. 413 ˝Grozījumi Ministru kabineta 2013. gada 27. augusta noteikumos Nr. 675 ˝Veselības inspekcijas maksas pakalpojumu cenrādis˝˝, kuri noteic, ka ar 2017. gada 1. oktobri par Veselības inspekcijas atzinumu par higiēnas prasību ievērošanu bērnu nometnēs atkarībā no nometnes veida un dalībnieku skaita jāmaksā no 31.96 *euro* līdz 44.44 *euro.* Kā norādīts šo noteikumu anotācijā, atzinumi tiek sniegti par bērnu nometnēm, kuru organizēšanu galvenokārt nodrošina komersanti.Aizsardzības ministrijas padotībā esošā iestāde – Jaunsardzes un informācijas centrs – atbilstoši tās nolikumā noteiktajām funkcijām izglīto jaunatni valsts aizsardzības jomā. Mācību process tiek īstenots ne tikai teorētisko, bet arī praktisko nodarbību veidā – organizējot izbraucienus, ekskursijas, pārgājienus un nometnes. Šobrīd ikviens no 8000 jaunsargiem mācību laikā var piedalīties vienā triju dienu nometnē, vienā vienas dienas pārgājienā un vienā vienas dienas ekskursijā. Jaunsargiem, kas mācību programmu apgūst ilgāk un ir sasnieguši 3. un 4. nodarbību sarežģītības līmeni, ir iespēja vismaz divas reizes mācību gada laikā piedalīties divās triju dienu nometnēs, divos divu dienu pārgājienos un divās vienas dienas ekskursijās. Jaunsardzes un informācijas centrs atšķirībā no komersantiem, kas pārsvarā nometnes organizē tikai vasarā, kopumā mācību gadā plāno organizēt līdz pat 400 nometnēm (liela daļa nometņu notiek atkārtoti vienā norises vietā). Tiek prognozēts, ka Veselības inspekcijas atzinums par higiēnas prasību ievērošanu ik gadu būs nepieciešams līdz 45 nometņu norises vietām. Visas Jaunsardzes un informācijas centra organizētās nometnes bērniem ir bez maksas.2017. gada 18. jūlijā izdarītie grozījumi Veselības inspekcijas maksas pakalpojumu cenrādī būtu attiecināmi uz komersantiem, kuri saņem samaksu par organizētajām bērnu nometnēm, savukārt Jaunsardzes un informācijas centrs ir valsts iestāde, nevis komersants, tādēļ nometnes tiek plānotas valsts budžeta ietvaros. Veicot samaksu par nometņu inspicēšanu, pieaugs valsts budžeta līdzekļu izlietojums bērnu nometņu organizēšanai, kas šobrīd nav pieļaujams, ņemot vērā ierobežotos budžeta līdzekļus, tādēļ noteikumu projekts paredz izņēmumu Jaunsardzes un informācijas centra organizētajām nometnēm attiecībā uz noteikto maksu par Veselības inspekcijas atzinuma saņemšanu. |
| 3. | Projekta izstrādē iesaistītās institūcijas | Projektu ir izstrādājusi Aizsardzības ministrija sadarbībā ar Jaunsardzes un informācijas centru. |
| 4. |  Cita informācija | Ja Jaunsardze ik gadu organizēs līdz 45 nometnēm ar dalībnieku skaitu vairāk par 20 personām, saistībā ar maksas nepiemērošanu par atzinuma saņemšanu Veselības inspekcijas ieņēmumi šajā un nākamajos gados varētu samazināties aptuveni par 1999,8 *euro*. Finanšu līdzekļu pārdale no Aizsardzības ministrijai piešķirtajiem valsts budžeta līdzekļiem nav plānota, jo, apstiprinot Ministru kabineta 2017. gada 18. jūlija noteikumus Nr. 413 ˝Grozījumi Ministru kabineta 2013. gada 27. augusta noteikumos Nr. 675 ˝Veselības inspekcijas maksas pakalpojumu cenrādis˝˝, līdzekļi atzinuma apmaksai Aizsardzības ministrijai netika piešķirti. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts skars Jaunsardzes kustības dalībniekus, kuriem netiks ierobežotas iespējas piedalīties nometnēs. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Jaunsardzes un informācijas centrs, Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros. |
| 3. | Cita informācija | Atzinumu sniegšana par higiēnas prasību ievērošanu Jaunsardzes un informācijas centra organizētajās nometnēs bērniem tiks nodrošināta Veselības ministrijas piešķirto valsts budžeta līdzekļu ietvaros. |

Aizsardzības ministrs R. Bergmanis

Valsts sekretārs J. Garisons

L. Liepiņa, 67335015

liene.liepina@mod.gov.lv